Kamu bisa jelasin ke aku soal Sugeng Adipitoyo dalam bahasa jawa?

Sugeng Adipitoyo, nama kang katengeraken kalihan bapanipun inggih Maryono Hardjoatmodjo (suwargi, purnakarya guru wiwit akhir jaman penjajahan Walandi)  dhumateng piyambakipun rikala 55 taun kepengker (saking taun menika, 2020) wonten tlatah padesan kang sinebat Dhusun Pehserut, Desa Pehserut, Kecamatan Sukomoro, Kabupaten Nganjuk. Nami kasebat kaparingaken ing pangajab sageda tansah nampi kawilujengan saking Gusti Kang Mahakuwaos lan ugi wontenipun ing alam donya menika ndadosaken wilujeng lan raharjanipun bebrayan.

Pangajab saking asepuh menika rinaos dados paugeranipun gesang kang tansah kaemban kanthi lila legawa kalihan piyantun ingkang kasil ngempalaken seratanipun bab pasinaon basa Jawi dados buku menika. Kanthi paugeran menika pramila piyantun menika tansah tinarbuka lan ngupados murih ngrembakanipun bebrayan ing maneka warni bab, utaminipun kesenian Jawi, budaya/basa Jawi, lan literasi Jawi. Kanthi kegiyatan-kegiyatan ingkang kados makaten, mila piyambakipun tansah ngaturi wadhah pamarsudi arupi paguyuban seni karawitan lan campursari (Sarilaras Citranada, 1994-samenika), paheman budaya Jawi (Paguyuban Wong Agung, Singa Keri, 2013-samenika), lan penerbit (Citra Wacana, 2006-samenika; Sahabat Mandiri, 2014-samenika).

Wonten wadhah-wadhah kegiyatan ing nginggil kalawau, piyantun menika tansah angudi tuwuhipun generasi panerus ing sawenehipun perangan budaya Jawi kasebat. Prasasat ndhedher wiji, nandur winih, lan ngopeni tunggak semi ingkang katindakaken piyantun menika napaki dalan lelabuh budaya Jawi murih tetepa gesang lan ngrembaka wonten sakupengipun papan panggenanipun inggih wonten wewengkon metropolis Surabaya, laladan sisih kidul, persisipun tlatah Kebonsari Gang 1 Nomer 9 Surabaya.

“Uh Pakdhe!”, “Ooo Pak Sugeng Karawitan!”, makaten monceripun ing para tanggi tepalih celak menapadene tebih saking panggenanipun, ingkang nyilep kalenggahanipun minangka pegawai negeri sipil (PNS) kanthi ayahan utaminipun minangka salah satunggalipun panggulawenthah wonten Jurusan Pendhidhikan Basa lan Sastra Jawi, Fakultas Basa lan Seni, Universitas Negeri Surabaya (Unesa) ingkang sampun pinercados mengku jabatan lektor kepala kanthi pangkat pembina utama muda wiwit taun 2008.